b"\n_START_ARTICLE_\nC\xc3\xbaria Reial\n_START_SECTION_\nDescripci\xc3\xb3\n_START_PARAGRAPH_\nTot el conjunt est\xc3\xa0 format per tres edificis. El primer que d\xc3\xb3na a la Pla\xc3\xa7a Major ocupant l'extensi\xc3\xb3 de dos arcs de les voltes, un cos central, que correspon pr\xc3\xb2piament a la C\xc3\xbaria Reial, que t\xc3\xa9 la fa\xc3\xa7ana i l'entrada primitiva al carrer Portalet, i un tercer constru\xc3\xaft amb carreus ben tallats, amb porta allindanada, dues finestres i sis arcs amb columnes i capitells senzills. Hi destaca principalment una \xc3\xa0mplia sala d'audi\xc3\xa8ncies g\xc3\xb2tica del segle XIV. La sala est\xc3\xa0 dividida en tres naus mitjan\xc3\xa7ant dues fileres d'arcades ogivals. La paret occidental t\xc3\xa9 dues finestres g\xc3\xb2tiques de doble columna. Els basaments de tot l'edifici estan molt alterats. En un sector s'han desenterrat pedres d'un inter\xc3\xa8s remarcable, potser les \xc3\xbaniques existents de l'\xc3\xa8poca comtal.\n_START_SECTION_\nHist\xc3\xb2ria\n_START_PARAGRAPH_\nEntre els edificis destinats a l'administraci\xc3\xb3 de la just\xc3\xadcia \xc3\xa9s un dels m\xc3\xa9s antics i un dels \xc3\xbanics. Al segle XVII la c\xc3\xbaria de just\xc3\xadcia de la vila va ser traslladada a la Casa Santa Maria, que es troba davant l'esgl\xc3\xa9sia de Sant Vicen\xc3\xa7 de Besal\xc3\xba. Fins fa poc estava ocupat per les monges de l'Immaculat Cor de Maria, que hi tenien el col\xc2\xb7legi, per\xc3\xb2 actualment en s\xc3\xb3n propietaris alguns ve\xc3\xafns de la pla\xc3\xa7a, l'Associaci\xc3\xb3 d'Amics de Besal\xc3\xba i els sr. Capdevila, que l'ha habilitat per a restaurant. Es projecta que sigui la casa de cultura de la vila."